รัฐบาลไทย-ข่าวทำเนียบรัฐบาล-​กระทรวงแรงงาน เปิดยื่นขอใบอนุญาตทำงาน ผ่านระบบออนไลน์ สำหรับ “แรงงานสถานะไม่ถูกต้องตามกฎหมาย” ที่ยื่นบัญชีรายชื่อไว้แล้ว
วันพุธที่ 22 พฤศจิกายน 2566
22/11/2566
​กระทรวงแรงงาน เปิดยื่นขอใบอนุญาตทํางาน ผ่านระบบออนไลน์ สําหรับ “แรงงานสถานะไม่ถูกต้องตามกฎหมาย” ที่ยื่นบัญชีรายชื่อไว้แล้ว
กระทรวงแรงงาน โดยกรมการจัดหางาน เปิดให้แรงงานข้ามชาติที่มีสถานะไม่ถูกต้องตามกฎหมายที่ยื่นบัญชีรายชื่อฯ ไว้แล้ว ภายใน 31 ก.ค. 66 ยื่นขอใบอนุญาตทํางาน ผ่านช่องทางออนไลน์ที่เว็บไซต์ e-workpermit.doe.go.th ภายในวันที่ 15 มกราคม 2567
นายสมชาย มรกตศรีวรรณ ผู้ตรวจราชการกระทรวงแรงงาน รักษาราชการแทนอธิบดีกรมการจัดหางาน เปิดเผยว่า ขณะนี้ประกาศกระทรวงมหาดไทย เรื่อง การอนุญาตให้คนต่างด้าวอยู่ในราชอาณาจักรเป็นกรณีพิเศษ สําหรับคนต่างด้าวสัญชาติกัมพูชา ลาว เมียนมา และเวียดนาม ซึ่งนายจ้างได้ยื่นบัญชีรายชื่อความต้องการจ้างแรงงานต่างด้าวตามมติคณะรัฐมนตรีเมื่อวันที่ 5 กรกฎาคม 2566 ตามมติคณะรัฐมนตรีเมื่อวันที่ 3 ตุลาคม 2566 และประกาศกระทรวงแรงงาน เรื่อง การอนุญาตให้คนต่างด้าวอยู่ในราชอาณาจักรเป็นกรณีพิเศษ สําหรับคนต่างด้าวสัญชาติกัมพูชา ลาว เมียนมา และเวียดนาม ซึ่งนายจ้างได้ยื่นบัญชีรายชื่อความต้องการจ้างแรงงานต่างด้าวตามมติคณะรัฐมนตรีเมื่อวันที่ 5 กรกฎาคม 2566 ตามมติคณะรัฐมนตรีเมื่อวันที่ 3 ตุลาคม 2566 ได้ประกาศลงในราชกิจจานุเบกษาและมีผลใช้บังคับแล้ว กรมการจัดหางานจึงขอแจ้งให้นายจ้าง สถานประกอบการที่ยื่นบัญชีรายชื่อแจ้งความต้องการฯ ต่อกรมการจัดหางานไว้แล้ว ภายใน 31 ก.ค. 66 ให้ดําเนินการตามขั้นตอนที่มติครม.กําหนดได้ทันที และยื่นเอกสารหลักฐานผ่านระบบอิเล็กทรอนิกส์ ที่เว็บไซต์ e-workpermit.doe.go.th เพื่ออยู่ในราชอาณาจักรเป็นกรณีพิเศษและทํางานได้ถึงวันที่ 13 กุมภาพันธ์ 2568
สําหรับมติครม.เมื่อวันที่ 3 ตุลาคม 2566 กําหนดให้แรงงานข้ามชาติซึ่งนายจ้างได้ดําเนินการยื่นบัญชีรายชื่อฯ ตามมติคณะรัฐมนตรีเมื่อวันที่ 5 กรกฎาคม 2566 ไว้แล้วดําเนินการตามขั้นตอนที่กําหนด ซึ่งแบ่งเป็น 2 ช่วงระยะ ดังนี้
1.การดําเนินการระยะแรก ภายในวันที่ 15 มกราคม 2567 เพื่อให้อยู่และทํางานได้ถึงวันที่ 31 ตุลาคม 2567 ยื่นคําขออนุญาตทํางานแทนคนต่างด้าว (แบบ บต. 50) พร้อมเอกสารและหลักฐานที่เกี่ยวข้อง ผ่านเว็บไซต์ e-workpermit.doe.go.th เป็นช่องทางหลัก หรือหากดําเนินการด้วยตนเองไม่ได้สามารถยื่นที่สํานักงานจัดหางานจังหวัดทุกจังหวัด สํานักงานจัดหางานกรุงเทพมหานครพื้นที่ 1 – 10 ในท้องที่ซึ่งเป็นที่ตั้งสถานที่ทํางานของนายจ้าง พร้อมชําระค่าธรรมเนียมค่ายื่นคําขอฉบับละ 100 บาท และค่าธรรมเนียมใบอนุญาตทํางานฉบับละ 1,350 บาท โดยนายทะเบียนจะตรวจสอบคําขออนุญาตทํางานและเอกสารหลักฐาน หากถูกต้อง ครบถ้วนจะอนุญาตให้ทํางานถึงวันที่ 13 กุมภาพันธ์ 2568
ทั้งนี้ ให้แรงงานข้ามชาติใช้ทะเบียนใบอนุญาตทํางานและใบเสร็จรับเงินเป็นหลักฐานแทนใบอนุญาตทํางานจนกว่าจะได้รับใบอนุญาตทํางาน
2.การดําเนินการระยะที่ 2 ภายในวันที่ 31 ตุลาคม 2567 เพื่อให้อยู่และทํางานได้ถึงวันที่ 13 กุมภาพันธ์ 2568 ดําเนินการจัดเก็บข้อมูลอัตลักษณ์บุคคล จัดทําหนังสือเดินทางหรือเอกสารใช้แทนหนังสือเดินทางเพื่อตีวีซ่า และจัดทําหรือปรับปรุงทะเบียนประวัติ
นอกจากนี้สําหรับผู้ติดตามซึ่งเป็นบุตรของแรงงานข้ามชาติที่มีอายุไม่เกิน 18 ปี ซึ่งได้แจ้งรายชื่อไว้แล้วตามมติคณะรัฐมนตรีเมื่อวันที่ 5 กรกฎาคม 2566 (ไม่รับแจ้งใหม่) จะมีสิทธิอยู่ในราชอาณาจักรตามสิทธิของบิดาหรือมารดา
“ขอให้นายจ้าง สถานประกอบการ และแรงงานข้ามชาติให้ความสําคัญศึกษาแนวทางการขอรับใบอนุญาตทํางาน และดําเนินการทุกขั้นตอนให้ครบถ้วนภายในระยะเวลาที่กําหนด มิฉะนั้นการอนุญาตให้อยู่ในราชอาณาจักรเป็นกรณีพิเศษและการอนุญาตทํางานจะสิ้นสุดลง ซึ่งกรมการจัดหางานจะตรวจสอบ และดําเนินคดีตามกฎหมายอย่างเข้มงวด หากมีข้อสงสัยสามารถสอบถามข้อมูลเพิ่มเติมได้ที่ สํานักงานจัดหางานกรุงเทพมหานครพื้นที่ 1 – 10 หรือสํานักงานจัดหางานจังหวัดทั่วประเทศ หรือที่สายด่วนกระทรวงแรงงาน โทร 1506 กด 2 กรมการจัดหางาน” นายสมชาย กล่าว